मांझी सरकार के भीरी बहुमत नईखे, भाजपा अविश्वास प्रस्ताव के तैयारी में
पटना - बिहार के पूर्व उपमुख्यमंत्री अवुरी भाजपा नेता सुशील मोदी दावा कईले कि, बिहार के जितन राम मांझी सरकार विश्वास मत खो चुकल बिया अवुरी अब ओकरा भीरी बहुमत नईखे।
मोदी कहले कि, चुकी जदयु के 18 विधायक बागी हो चुकल बाड़े अवुरी उ लोग अब सरकार के संगे नईखन एहसे मांझी सरकार भीरी मात्र 99 विधायक के समर्थन बाटे, जवन कि बहुमत से कम बा।
भाजपा नेता के कहनाम बा कि, भाजपा विधायक दल 27 जून से बिहार विधानसभा के शुरू होखेवाला मानसून सत्र में मांझी सरकार के खिलाफ अविश्वास प्रस्ताव ले आवे खातिर बैठक करी।
हालांकि, मांझी सरकार 23 मई के ही विश्वास मत हासिल कईले रहे, लेकिन मोदी के कहनाम बा कि, तब अवुरी अब के स्थिति एकदम अलग बा। तब जदयु में फूट ना परल रहे, लेकिन अब जदयु के बहुत बड़ हिस्सा पार्टी संगे नईखे।
मोदी के कहनाम बा कि, राजद सुप्रीमो लालू प्रसाद यादव अवुरी नीतीश कुमार के बीच एगी सौदा भईल बा। एही सौदा के तहत राजद नीतीश के सभ उम्मीदवार के राज्यसभा उपचुनाव में समर्थन देले बिया। लेकिन, इहाँ भी राजद के दु गो विधायक लालू के बात माने से इंकार क देले।
उ कहले कि, लालू बिहार में मांझी सरकार के हमेशा खूंटी प टांग के राखल चाहतारे, एहीसे उ राज्यपाल के लिखित में समर्थन देवे के तैयार नईखन।
मोदी कहले - हम लालू प्रसाद से अपील करतानी कि उ राज्यपाल से मिलिके, मांझी सरकार के समर्थन करेवाला राजद विधायक के नाम के सूची सौंप देस।
मोदी के दावा बा कि, लालू अवुरी नीतीश के बीच भईल सौदा में लालू अपना बेटी मिसा भारती के बिहार विधान परिषद के सदस्य बनावे के तय कईले बाड़े। इ सीट राजद के ही सदस्य के इस्तीफा के बाद खाली भईल बाटे।
राज्य में बिगड़त कानून व्यवस्था प टिप्पणी करत सुशील मोदी कहले कि, खाली पुलिस के डीजीपी के हटा देला से कुछ ना होई। मांझी एगो अयीसन सरकार के मुखिया बाड़े जेकर लगाम नीतीश के हाथ में बा अवुरी उनुका भीरी लालू के समर्थन बाटे। लालू अवुरी नीतीश के संगे होखे से राज्य में अपराधी लोगन के मन बढ़ गईल बा।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva